KIRJALLINEN KYSYMYS P-0117/01 esittäjä(t): Marit Paulsen (ELDR) komissiolle. Eläintensuojelua koskeva lainsäädäntö Euroopassa.



Virallinen lehti nro 187 E , 03/07/2001 s. 0189 - 0190



KIRJALLINEN KYSYMYS P-0117/01 esittäjä(t): Marit Paulsen (ELDR) komissiolle (18. tammikuuta 2001) Aihe: Eläintensuojelua koskeva lainsäädäntö Euroopassa Tiedotusvälineet kuvailevat jälleen, kuinka huonosti eläimet voivat EU:n jäsenvaltioissa (tällä kertaa Belgiassa). Jälleen kerran Euroopan kansalaiset ovat raivoissaan tästä käsittämättömästä julmuudesta. Ja jälleen kerran komissio vastaa, että tästä tehdään loppu. Komission 6. joulukuuta 2000 antama kertomus(1), joka koskee tilannetta eläintensuojelun alalla, osoittaa pelottavan selvästi, kuinka eläimet monissa maissa alistetaan epäinhimillisiin kärsimyksiin ja kuinka toimivaltaiset viranomaiset yhä uudestaan syyllistyvät puutteelliseen valvontaan. Kertomuksessa mainitaan jopa joukko mahdollisia toimenpiteitä tilanteen parantamiseksi ilmoittamatta näille kuitenkaan mitään aikataulua. Koska komissio näin ollen aikoo ottaa käyttöön keskitetyn menettelytavan ja ehdottaa yhtenäistä ja kattavaa eläintensuojeluasetusta sekä sen noudattamisen valvomiseksi välttämättömiä mekanismeja , joka koituisi niin eläinten terveyden kuin kansanterveyden eduksi Euroopassa? Vai eikö komissio katso tällaista säädöstä tarvittavan? (1) KOM(2000) 809. David Byrnen komission puolesta antama vastaus (7. maaliskuuta 2001) Komissio on täysin tietoinen ratkaisevasta asemastaan kasvatukseen, kuljetukseen ja teurastukseen liittyvien olosuhteiden parantamisessa. Arvoisan parlamentin jäsenen mainitsemassa komission kertomuksessa eläinten suojelusta kuljetuksen aikana on tarkoitus analysoida yhteisön tätä alaa koskevan lainsäädännön täytäntöönpanon tasoa jäsenvaltioissa ja suositella tulevia toimia. Komissio arvioi kyseisessä kertomuksessa uusia lainsäädäntöehdotuksia, jotka ovat ensiarvoisen tärkeitä nykytilanteen parantamiseksi. Useita aloitteita on jo toteutettu tai ollaan parhaillaan toteuttamassa eläinten kuljetuksen alalla ottaen huomioon ongelman kansainväliset ulottuvuudet. Siksi eläinten suojelua kuljetusten aikana koskeva yhteistyö ehdokasmaiden kanssa on aloitettu. Lisäksi komissio pyysi maaliskuussa 2000 neuvostolta valtuuksia aloittaa neuvottelut yhteisön liittymiseksi muutettuun eläinten suojelusta kansainvälisen kuljetuksen aikana tehtyyn eurooppalaiseen yleissopimukseen. Neuvosto on jo keskustellut ehdotuksesta kolmessa asiantuntijoiden tapaamisessa ja puheenjohtajamaa Ruotsi on määritellyt asian tärkeysjärjestyksessä ensisijaiseksi. Pysyvässä eläinlääkintäkomiteassa on jo tammikuussa 2001 keskusteltu luonnoksesta komission päätökseksi yhteisön sisäisessä eläinten kaupassa käytettävien eläinlääkärin antamien todistusten muuttamisesta niin, että niissä mainitaan kuljetuksen edellyttämä eläinten kunto. Lisäksi komissio valmistelee kertomuksen suositusten mukaisesti useita eri lainsäädäntöaloitteita. Vuoden 2001 alkupuoliskolla neuvostolle esitetään ehdotus ilmanvaihdon parantamista pitkien maantiekuljetusten aikana koskeviksi säännöksiksi, joilla muutetaan neuvoston asetusta (EY) N:o 411/98(1). Näillä säännöksillä varmistetaan eläinten suojaaminen äärimmäisiltä lämpötilan ja kosteuden vaihteluilta, jotka aiheuttavat suuria kärsimyksiä. Neuvostolle esitetään myös toinen ehdotus, jonka tarkoituksena on muuttaa eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19 päivänä marraskuuta annettua neuvoston direktiiviä 91/628/ETY(2). Muutosehdotuksella pyritään parantamaan kuljetuksen reittisuunnitelmaa, ottamaan käyttöön yhdenmukaistettu järjestelmä lupien myöntämiseksi kuljetusyrittäjille yhteisössä ja vahvistamaan ei-kuljetuskuntoisten eläinten tarkka määritelmä. Lisätoimenpiteitä hevosten suojelemiseksi otetaan myös käyttöön. Vuoden 2001 lopulla odotettavissa olevan eläinten hyvinvointia käsittelevän tiedekomitean uuden lausunnon jälkeen tultaneen ehdottamaan kuljetusaikojen ja kuormaustiheyksien uudelleen määrittelyä, jossa otetaan huomioon uudet tieteellisten tutkimusten tulokset. Toimenpiteiden onnistumisen tärkeä edellytys on, että jäsenvaltiot noudattavat yhteisön direktiivejä. Tämän varmistamiseksi komissio seuraa tilannetta tarkoin ja ryhtyy tarvittaviin toimiin, jos yhteisön lainsäädännön täytäntöönpanon taso ei ole parantunut. On kuitenkin syytä korostaa jäsenvaltioiden velvollisuutta varmistaa, että eläimiä kohdellaan inhimillisellä tavalla. Tämän velvollisuuden hyväksyminen olisi tärkein käytössä olevia normeja parantava yksittäinen myönteinen toimenpide. (1) Neuvoston asetus (EY) N:o 411/98, annettu 16 päivänä helmikuuta 1998, yli kahdeksan tuntia kestäviin eläinkuljetuksiin käytettäville maantieajoneuvoille asetettavista eläinten suojelua koskevista lisävaatimuksista, EYVL L 52, 21.2.1998. (2) EYVL L 340, 11.12.1991.